title: Trifolium
text: As teflas u treflas (d'o latín <TRIFOLIA; scientificament o chenero Trifolium) son un chenero de plantas fabacias de port herbacio caracterizadas por que no tienen tallos aerio y por as suyas fuellas composadas con 3 foliolos.
  
  Se'n troba especies en as latitutz subtropicals y temperadas d'Eurasia y America, y en a francha costera d'o norte d'Africa. En o continent africano tamién i ha especies propias de climas tropicals. En total, i ha mas de 300 especies descritas en o chenero.
  
  Descripción 
  
  Son hierbas baixas, de durada anyal, bianyal u perén de pocos anyos de vida, con fuellas composadas de tres foliolos. Espontaniament en amaneix exemplars que en pueden tener un numero dispar, con 4, 5 u dica 7 foliolos.
  
  As fuellas creixen en roseta, a ran de tierra, pus a planta no disposa de tallos aerios como muitas atras fabacias, y en muitas especies son fuertement fototacticas, o que significa que varian d'inclinación ta concarar-se o millor que pueden contra la luz, seguntes l'anglo en o qual les incida en cada momento d'o día.
  
  Anque no tienen tallos, fan bulbos simples que permiten que as especies bianyals u perens sobrevivan a l'hibierno reducidas a istas estructuras soterranias de resistencia.
  
  As flors son labiadas, d'entre 1 y 5 mm cadaguna, y amaneixen en una inflorescencia en forma d'espiga. A color pende de a especie y, bellas vegadas, tamién de l'exemplar: en o chenero en global son predominants as flors blancas y rosadas, pero tamién en i ha amariellas, moradas y encara royas.
  
  Imáchens
  
  Se veiga tamién 
   Mandil (planta)
  
  Vinclos externos 
  
  Faboideae